Die inwoners het tydens 'n vergadering eenparig besluit om weens die Covid-19-situasie nie vanjaar die liggies aan te skakel nie.
Gewoonlik is Oewerstraat aan die voet van die Outeniquaberge dié tyd van die jaar, een van die besigste strate in George. Dit is in die verlede in Desember elke aand in 'n sprokieswêreld omskep en het inwoners en besoekers van oor die land gelok.
Die liggies het al 'n tradisie geword en kom al 'n lang pad. Niel du Plessis, 'n inwoner van die straat, het die eerste keer in 2002 liggies aangebring. Sy pa-hulle het destyds toe hulle na Brenton-on-Sea by Knysna verhuis het, vir hom liggies gegee.